KIRJALLINEN KYSYMYS E-0488/00 esittäjä(t): Werner Langen (PPE-DE) komissiolle. Rinnakkaistuonnin salliminen.



Virallinen lehti nro 330 E , 21/11/2000 s. 0172 - 0173



KIRJALLINEN KYSYMYS E-0488/00 esittäjä(t): Werner Langen (PPE-DE) komissiolle (24. helmikuuta 2000) Aihe: Rinnakkaistuonnin salliminen EU:n tavaramerkkidirektiivin (89/104/ETY)(1) 7 artiklan mukaan EU:n jäsenvaltioiden tavaramerkkejä koskevassa lainsäädännössä on vuodesta 1995 alkaen sovellettu eurooppalaista oikeuksien sammumista koskevaa periaatetta eikä kansainvälistä sammumisperiaatetta, jota on tähän saakka noudatettu monissa jäsenvaltioissa. Tämän jälkeen merkkituotteiden rinnakkaistuonti EU:n ulkopuolelta ei ole enää ollut mahdollista. Komissio jättää 1. joulukuuta 1999 antamassaan kertomuksessa avoimeksi, kannattaako se tämänhetkisen sammumisperiaatteen säilyttämistä vai muuttamista. Kysyn siksi: 1. Miten komissio suhtautuu kansainväliseen sammumiseen ja 7 artiklan muuttamiseen ja aikooko se esittää neuvostolle ja parlamentille lainsäädännön muuttamista? 2. Hyväksyykö komissio lainsäädännön muutoksen kannattajien esittämät argumentit, joiden mukaan rinnakkaistuonnin salliminen jälleen voisi laskea tiettyjen merkkituotteiden kuluttajahintoja dramaattisesti, jopa 3050 %, mikä voisi tuoda EU:n kuluttajille jopa 3540 miljardin vuotuisen säästön? 3. Onko komissiolla sen 1. joulukuuta 1999 esittämän kertomuksen selvityksen lisäksi tietoja, joiden mukaan piratismi olisi vähentynyt huomattavasti koko Euroopassa sen jälkeen, kun rinnakkaistuonti vuonna 1995 kiellettiin, vai onko piratismi sen tietojen mukaan päinvastoin jopa yleistynyt tämän jälkeen? 4. Miten komissio arvioi merkkituoteteollisuuden väitteitä, joiden mukaan rinnakkaistuonnin salliminen tulevaisuudessa aiheuttaisi työpaikkojen siirtymistä EU:sta yhteisön ulkopuolisiin maihin? 5. Onko komissio samaa mieltä siitä, että koska yksityiset asiakkaat käyttävät yhä enemmän internetiä, se aiheuttaa huomattavia vaikeuksia merkkituotteiden vähittäiskaupalle ja postimyynnille, jos niitä harjoittavat yritykset eivät voi käyttää edullista rinnakkaistuontia eivätkä näin ollen tarjota yhtä edullisia hintoja? 6. Aikooko EU:n komissio tuoda tavaramerkkejä koskevaan lainsäädäntöön liittyvät kansainväliset sammumismääräykset esiin WTO:n seuraavalla neuvottelukierroksella? Jos ei, miksi ei? (1) EYVL L 40, 11.2.1989, s. 1. Frederik Bolkesteinin komission puolesta antama vastaus (10. huhtikuuta 2000) Tavaramerkin sammumista koskeva keskustelu perustuu komission yksiköiden valmisteluasiakirjaan(1), jossa käsitellään tiettyjä avainkysymyksiä. Kyseinen asiakirja on neuvoston ja parlamentin käsiteltävänä. Komissio määrittelee tavaramerkkioikeuksien sammumista koskevan kantansa käytyjen keskustelujen ja muiden asiaan liittyvien tekijöiden pohjalta. Komissio viittaa lisäksi vastauksiin, jotka on annettu samaa aihetta käsitteleviin kysymyksiin (Klaus-Heiner Lehne, kirjalliset kysymykset E-0362 ja 0363/00(2)). 1. Kuten edellä todettiin, komissio ottaa tähän asiaan kantaa keskustelujen päätyttyä. Siksi tässä vaiheessa on ennenaikaista vastata arvoisan parlamentin jäsenen kysymykseen. 2. Mitä tulee parlamentin jäsenen viittaukseen rinnakkaistuonnin sallimisesta uudelleen, komissio korostaa sitä, että keskusteluissa on keskitytty tavaramerkkien sammumista koskevaan kysymykseen. Tavaramerkkioikeuksien lisäksi monet muut tekijät, kuten tuontitullit ja -kiintiöt ja vertikaaliset suhteet, vaikuttavat rinnakkaistuontiin. Lontoossa sijaitsevan NERA-instituutin komissiolle tekemässä tavaramerkin sammumista koskevassa tutkimuksessa saadut tiedot eivät tue parlamentin jäsenen laskelmia mahdollisista vaikutuksista kuluttajahintoihin. 3. Komission pitää tuoteväärennöksiä ja piratismia vakavana ongelmana. Tavaramerkin sammumisen mahdollinen vaikutus tähän ongelmaan on tutkittava huolellisesti. Komissio ei tähän mennessä ole saanut tietoja rinnakkaistuonnin kieltämisen mahdollisista seurauksista. 4. Keskusteluissa käsitellään vielä tavaramerkin sammumista koskevan muutoksen mahdollista vaikutusta työllisyyteen, ja tässä vaiheessa on vielä liian aikaista tehdä johtopäätöksiä keskusteluista. 5. Arvoisa parlamentin jäsen on nostanut esiin kiinnostavan ja tärkeän kysymyksen sähköisen kaupan vaikutuksesta tavaramerkin sammumiseen. Komissio tutkii parhaillaan tätä kysymystä ensisijaisen tärkeänä aiheena. 6. Komission yksiköiden valmisteluasiakirjassa luetellaan useita mahdollisuuksia muuttaa nykyistä tavaramerkin sammumista koskevaa järjestelmää. Niihin kuuluu kysymyksen tuominen esiin kahdenkeskisellä tai monenkeskisellä tasolla kolmansien maiden kanssa. Määriteltyään tavaramerkin sammumista koskevan kantansa komissio tutkii, pitäisikö sammumiskysymys ottaa esiin Maailman kauppajärjestön (WTO) tulevissa neuvotteluissa. (1) SEC(1999) 2033. (2) Katso sivu 139.